efsyn.gr

Οι ηγέτες της Ευρωπαϊκής Ένωσης πρόκειται να απορρίψουν ως άκυρο, το μνημόνιο συνεννόησης για τη θαλάσσια δικαιοδοσία ανάμεσα στην Τουρκία και τη Λιβύη, τονίζοντας ότι το εν λόγω σύμφωνο παρεμποδίζει τα δικαιώματα άλλων χωρών που βρίσκονται στη Μεσόγειο.

Το παραπάνω φέρεται να καταγράφεται στο προσχέδιο απόφασης -που έχει δει το Associated Press- της διμερούς συνόδου κορυφής της Ε.Ε. που διεξάγεται στις Βρυξέλλες.

Σύμφωνα με το κείμενο του προσχεδίου -που, όπως αναφέρει το Associated Press, μπορεί να διαφοροποιηθεί ως προς τη διατύπωσή του μέχρι το τέλος της συνόδου-, το επίμαχο μνημόνιο «παραβιάζει τα κυριαρχικά δικαιώματα τρίτων κρατών, δεν συμμορφώνεται με το δίκαιο της θάλασσας και δεν μπορεί να έχει νομικές επιπτώσεις για τα τρίτα κράτη».

Όπως είναι γνωστό, το εν λόγω μνημόνιο που εγκρίθηκε από το τουρκικό κοινοβούλιο την περασμένη εβδομάδα, έχει πυροδοτήσει εντάσεις μεταξύ της Τουρκίας και της Ελλάδας, της Κύπρου και της Αιγύπτου, με φόντο τα δικαιώματα γεώτρησης πετρελαίου και φυσικού αερίου στην ανατολική Μεσόγειο.

Οι τρεις παραπάνω χώρες έχουν τονίσει ότι το σύμφωνο αυτό είναι αντίθετο προς το διεθνές δίκαιο, με την Αθήνα να αποπέμπει τον πρέσβη της Λιβύης. Αντίθετα, η Άγκυρα εμμένει στη θέση της και έχει προειδοποιήσει με στρατιωτική δράση σε περίπτωση που θιγούν τα συμφέροντά της.

Σκληρή γραμμή από Μητσοτάκη, τι αναμένει η Αθήνα

Καταδίκη της Τουρκίας και απερίφραστη στήριξη Ελλάδας και Κύπρου, περιμένει η ελληνική κυβέρνηση από την ευρωπαϊκή σύνοδο. Ο πρωθυπουργός, Κυριάκος Μητσοτάκης, προσερχόμενος στη σύνοδο κορυφής υποστήριξε ότι δεν θα ενημερώσει απλά τους ομολόγους του για τις εξελίξεις στην Ανατολική Μεσόγειο, αλλά στο επίσημο δείπνο των ηγετών της Ε.Ε. θα ζητήσει την έμπρακτη στήριξή τους απέναντι στην τουρκική προκλητικότητα.

Ο πρωθυπουργός εξέφρασε τη βεβαιότητα ότι οι «27» θα στηρίξουν την Ελλάδα. «Το δήθεν memorandum of understanding μεταξύ Λιβύης και Τουρκίας είναι άκυρο. Παραβιάζει κατάφωρα τα κυριαρχικά δικαιώματα της χώρας και δεν παράγει κανένα έννομο αποτέλεσμα», τόνισε.

Πρόσθεσε ότι «η Ευρώπη υψώνει διπλωματικά τείχη απέναντι στην τουρκική προκλητικότητα. Και σε όλη αυτή τη διαδικασία η χώρα μας δεν είναι μόνη της. Έχει πολύ ισχυρούς συμμάχους. Πορευόμαστε με ψυχραιμία, με αυτοπεποίθηση, αλλά κυρίως με σχέδιο και με τη βεβαιότητα ότι ο ελληνικός λαός στηρίζει τις πρωτοβουλίες μας».

Η Ευρώπη υψώνει διπλωματικά “τείχη” απέναντι στην τουρκική προκλητικότητα. Σε αυτή τη διαδικασία η χώρα μας έχει πολύ ισχυρούς συμμάχους. Πορευόμαστε με ψυχραιμία, με αυτοπεποίθηση και σχέδιο. Και με τη βεβαιότητα ότι ενωμένος ο ελληνικός λαός στηρίζει τις πρωτοβουλίες μας. #EUCO pic.twitter.com/rf4Q7sQRv1 — Prime Minister GR (@PrimeministerGR) December 12, 2019

Νωρίτερα, ο κ. Μητσοτάκης συναντήθηκε στο περιθώριο της συνόδου με τον Ντόναλντ Τουσκ που εξέφρασε την πλήρη στήριξη του Ευρωπαϊκού Λαϊκού Κόμματος στην Ελλάδα σημειώνοντας πως η Τουρκία οφείλει να σεβαστεί το Δίκαιο της θάλασσας και τους κανόνες καλής γειτονίας απέναντι στην Ελλάδα και στις υπόλοιπες χώρες.

Σύμφωνα με κυβερνητικές πηγές, η ελληνική πλευρά περιμένει η στήριξη «να αποτυπωθεί και στα συμπεράσματα με τρεις βασικούς άξονες: Πρώτον να καταδικαστεί η τουρκική προκλητικότητα, δεύτερον να διατυπωθεί ότι δεν παράγει κανένα νόμιμο αποτέλεσμα και τρίτον να στηριχθεί απερίφραστα η Ελλάδα και η Κύπρος. Ελπίζουμε να τα δούμε και τα τρία, με εμφατικό τρόπο, στα συμπεράσματα».

Οι ίδιοι κύκλοι υπενθύμισαν ότι σε συνέχεια των αποφάσεων των δύο προηγούμενων ευρωπαϊκών συμβουλίων του Ιουνίου (και πολύ περισσότερο του Οκτωβρίου), ζητάμε «ένα ευρύτερο πλαίσιο κυρώσεων απέναντι στην Τουρκία», όπως ανέφερε και ο υπουργός Εξωτερικών, Νίκος Δένδιας.

Τέλος, από την Αθήνα ο κυβερνητικός εκπρόσωπος Στέλιος Πέτσας υποστήριξε πως «υπάρχει πλαίσιο κυρώσεων» κατά της Τουρκίας.